LIETUVOS RESPUBLIKOS SOCIALINĖS APSAUGOS IR DARBO MINISTRO

Į S A K Y M A S

DĖL LAISVŲ DARBO VIETŲ REGISTRAVIMO DARBO BIRŽOJE TVARKOS PATVIRTINIMO

2002 m. balandžio 18 d. Nr. 55

Vilnius

Vadovaudamasi Lietuvos Respublikos bedarbių rėmimo įstatymo 5, 7, 8, 11, 13, 14, 16, 161, 19, 201, 22 straipsnių pakeitimo įstatymu (Žin., 2002, Nr. 2-51),

1. Tvirtinu pridedamą:

1.1. Laisvų darbo vietų registravimo darbo biržoje tvarką.

2. Laikau netekusiu galios:

2.1. Lietuvos Respublikos socialinės apsaugos ministerijos 1990 m. gruodžio 30 d. įsakymo Nr. 110 „Dėl Lietuvos Respublikos gyventojų užimtumą reguliuojančių normatyvinių aktų tvirtinimo“ b punktą „laisvų darbo vietų registravimo darbo biržoje ir pranešimų apie grupinį darbuotojų atleidimą tvarka“.

SOCIALINĖS APSAUGOS

IR DARBO Ministrė	Vilija Blinkevičiūtė

PATVIRTINTA

Lietuvos Respublikos socialinės apsaugos

ir darbo ministro 2002 m. balandžio18 d.

įsakymu Nr. 55

LAISVŲ DARBO VIETŲ REGISTRAVIMO DARBO BIRŽOJE TVARKA

I. Bendrosios nuostatos

1. Laisvų darbo vietų registravimo darbo biržoje tvarka (toliau – tvarka) pagal Lietuvos Respublikos bedarbių rėmimo įstatymo 11 straipsnį nustato laisvų darbo vietų teritorinėje darbo biržoje (toliau – darbo biržoje) registravimo ir įdarbinimo jose organizavimą.

2. Laisva darbo vieta laikoma:

2.1. darbo vieta, kuri atsiranda darbdaviui1 Fiziniai ar juridiniai asmenys, kurie samdo (įdarbina) asmenis tam tikram darbui atlikti. nutraukus su darbuotoju darbo sutartį (jei ši darbo vieta nelikviduojama), taip pat papildomai įsteigta darbo vieta dėl gamybos (paslaugų) plėtimo;

2.2. darbo rinkoje papildomai remiamiems bedarbiams įdarbinti įmonėse įsteigta (pritaikyta) darbo vieta, remiantis Darbo rinkoje papildomai remiamų bedarbių užimtumo rėmimo tvarka, patvirtinta Socialinės apsaugos ir darbo ministerijos 2002 m. sausio 28 d. įsakymu Nr. 14 „Dėl darbo rinkoje papildomai remiamų bedarbių užimtumo rėmimo tvarkos ir įdarbinimo į Užimtumo fondo remiamus darbus tvarkos patvirtinimo“ (Žin., 2002, Nr. 15-591).

II. laisvų darbo vietų registravimo ir įdarbinimo jose organizavimas

3. Darbdaviai:

3.1. registruoja laisvas darbo vietas darbo biržoje:

3.1.1. savo valia, atsiradus laisvai darbo vietai;

3.1.2. pagal darbo biržų bei darbdavių susitarimą;

3.1.3. privalomai – papildomai remiamiems darbo rinkoje bedarbiams įdarbinti;

3.2. praneša darbo biržai apie laisvas darbo vietas jiems patogia forma: raštu, telefonu, faksu, elektroninio ryšio pagalba;

3.3. įdarbinę į įregistruotą laisvą darbo vietą anksčiau, negu buvo pageidaujama, arba apsisprendę ją panaikinti, informuoja darbo biržą.

4. Darbo birža:

4.1. renka informaciją iš darbdavių apie laisvas darbo vietas ir jiems sutikus įregistruoja jas;

4.2. susitaria su darbdaviais dėl įdarbinimo laisvose darbo vietose datos;

4.3. suderinusi su darbdaviu viešai skelbia informaciją apie laisvas darbo vietas savarankiškos informacijos paieškos sistemoje (SIP), internetinėje darbo biržoje (DBI), informaciniuose konsultaciniuose centruose ir kitose atviro informavimo vietose;

4.4. organizuoja įdarbinimą į laisvas darbo vietas, parenkant pretendentus iš bedarbių ir ieškančiųjų darbo asmenų tarpo pagal darbdavio keliamus kvalifikacinius bei dalykinius reikalavimus;

4.5. seka įdarbinimo procesą ir aktualizuoja laisvų darbo vietų informacinės sistemos duomenų bazę;

4.6. aprūpina darbdavius laisvos darbo vietos registravimo kortele (priedas) pranešimui apie laisvas darbo vietas ir teikia paaiškinimus dėl jos pildymo;

4.7. veda „Laisvų darbo vietų registravimo darbo biržoje žurnalą“ pagal laisvos darbo vietos registravimo kortelės pavyzdį.

III. BAIGIAMOSIOS NUOSTATOS

5. Darbo biržos, plėsdamos ieškančiųjų darbo bei bedarbių įsidarbinimo galimybes:

5.1 informuoja besikreipiančius asmenis apie laisvas darbo vietas;

5.2. keičiasi informacija apie laisvas darbo vietas.

_____________

Laisvų darbo vietų registravimo

darbo biržoje tvarkos priedas

Laisvos darbo vietos registravimo kortelė

Pranešimo data

Darbo vietos registravimo pagrindas:

 darbdavio iniciatyva

 pagal susitarimą su darbo birža

 privaloma

Įmonė, organizacija

Įmonės kodas registre

Įmonės veiklos pavadinimas

Adresas

Kontaktinis asmuo

Telefonas	Faksas	El. paštas

Eil. Nr.	Darbo vietų skaičius	Profesija	Kategorija	Išsilavinimas	Darbo pobūdis	Atlyginimas (Lt)	Įdarbinimo data	Informacijos apie darbo vietą skelbimas

pageidaujama	faktinė

Papildoma informacija apie laisvą darbo vietą:

Darbo vietos adresas

Reikalavimai darbo vietai užpildyti (konkursas, kt.)

Kita informacija

______________